text: 'বলিউডে সবার সন্তানেরই একবার জেল হওয়া উচিত' Dhakatimes24
  | প্রকাশিত : ২৭ অক্টোবর ২০২১, ১৫:১৮
  শাহরুখ খানের ছেলে আরিয়ান খানের মাদক মামলায় ক্ষোভ উগরে দিয়ে সম্প্রতি টুইট করেন পরিচালক সঞ্জয় গুপ্তা। এই বিপদের সময়ে কিং খানের পাশে না দাঁড়ানোয় তিনি কাঠগড়ায় তোলেন গোটা বলিউডকে। আরিয়ানের গ্রেপ্তারিকে তিনি 'লজ্জাজনক' বলে আখ্যায়িতও করেছেন।
  সঞ্জয় তার টুইটারে লেখেন, 'শাহরুখ খান বলিউড ইন্ডাস্ট্রির হাজার হাজার মানুষকে কাজ দিয়েছেন। বেঁচে থাকার রশদ দিয়েছেন। তিনি সবসময় এই ফিল্ম ইন্ডাস্ট্রির পাশে দাঁড়ান। সেখানে তার পরিবারের এত খারাপ একটা সময়ে সকলের চুপ করে থাকাটা লজ্জাজনক।'
  পরিচালক সঞ্জয়ের এই টুইটে সহমত পোষণ করেছেন জনপ্রিয় গায়ক মিকা সিং। সঞ্জয়কে উদ্দেশ্য করে তিনি মন্তব্য করেছেন, 'তুমি একদম ঠিক বলেছো ভাই।'
  ওই টুইটকে কোট করে মিকা লিখেছেন, 'আসলে সবাই মজা দেখছে। এই ব্যাপারে কেউ কোনো কথা বলছে না। কিন্তু আমি শাহরুখ খানের পাশে আছি। আরিয়ানের জামিন পাওয়া উচিত। আমি মনে করি, এই ফিল্ম ইন্ডাস্ট্রিতে সবার বাচ্চারই একবার জেল হওয়া উচিত। তারপর এরা একজোট হবে।'
  এর আগেও শাহরুখ খানের সমর্থনে টুইট করেছিলেন মিকা। শুধু তাই নয়, মাদক নিয়ন্ত্রক সংস্থার (এনসিবি) মুম্বাই অঞ্চলের প্রধান সমীর ওয়াংখেড়ের জালে তিনি নিজেও জড়িয়েছিলেন। ২০১৩ সালে বিদেশি মুদ্রাসহ মুম্বাই বিমানবন্দর থেকে সমীর গ্রেপ্তার করেছিলেন মিকা সিংকে।
  প্রসঙ্গত, আরিয়ানের মামলায় শাহরুখের সমর্থনে প্রকাশ্যে সোশ্যাল মিডিয়ায় পোস্ট করতে দেখা গেছে বলিউডের গুটিকয়েক মুখকে। হৃত্বিক রোশন, সুজান খান, হানসল মেহতা, সুনীল শেঠির মতো কিছু তারকা আওয়াজ তুলেছিলেন।
  অন্যদিকে, শাহরুখের বাড়ি মান্নাতে হাজির হয়েছিলেন সালমান খান, আলভিরা খান, মাহিপ কাপুরদের মতো তারকারা। তবে শাহরুখ ঘনিষ্ঠ হিসেবে পরিচিত আনুশকা শর্মা, দীপিকা পাড়ুকোন, কাজল, করণ জোহর, ফারহা খানদের এই নিয়ে কোনো মন্তব্য করতে দেখা যায়নি প্রকাশ্যে।